กสิกรบริการทั่วถึง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

เปิดสาขาประกบแบงก์21แห่ง รายได้เกินเป้าส่วนแบ่งต่ำ4% 
โพสต์ทูเดย์ — บล.กสิกรไทย เปิดสาขาในธนาคารกสิกรไทยครบ 21 สาขาในกรุงเทพฯปริมณฑล คาดปีนี้รายได้ทะลุเป้า มาร์เก็ตแชร์ไม่ถึงเป้า 4% 
น.ส.ณัฐรินทร์ ตาลทอง ประธาน กรรมการบริหาร บริษัทหลักทรัพย์ (บล.) กสิกรไทย และผู้บริหารธุรกิจไพรเวตแบงก์ เครือธนาคารกสิกรไทย คาดว่ารายได้ของบริษัทในปีนี้จะทะลุเป้าหมายที่ตั้งไว้ เนื่องจากได้รับผลดีจากปริมาณการซื้อขายในตลาดหุ้นที่เพิ่มขึ้น 
อย่างไรก็ตาม ในส่วนแบ่งการตลาด (มาร์เก็ตแชร์) ธุรกิจนายหน้าซื้อขายหลักทรัพย์นั้นจะต่ำกว่าเป้าหมายที่ตั้งไว้ที่ 4% เล็กน้อย หลังจากต่างชาติเข้ามาลงทุนจำนวนมาก ขณะที่ฐานลูกค้าส่วนใหญ่ของบริษัทเป็นนักลงทุนในประเทศ
“เงินบาทที่แข็งค่าขึ้นจะยิ่งเป็นแรงจูงใจให้ต่างชาติเข้ามาลงทุน เพราะจะได้ผลตอบแทน 2 ต่อ จึงปรับเป้าหมายดัชนีปีนี้เป็น 1,040 จุด” น.ส.ณัฐรินทร์ กล่าว
ทั้งนี้ บล.กสิกรไทย ได้สร้างปรากฏการณ์ครั้งสำคัญในตลาดทุนไทย โดยขยายสาขาภายในธนาคารกสิกรไทยครบทั้ง 21 สาขาทั่วกรุงเทพฯ และปริมณฑล ตามเป้าหมายที่ตั้งไว้ เปิดให้บริการ KIC 21 (K Investment Corner by KSecurities 21) ชูแนวคิดสร้าง “ความสุขใกล้บ้าน คู่การลงทุน” และคาดว่าจะมีการเปิดบัญชีใหม่ 2,100 บัญชี เพิ่มขึ้น 15% จากฐานลูกค้าที่มีอยู่ 1.4 หมื่นบัญชี ที่มีความเคลื่อนไหว 31%
นอกจากนี้ ในปี 2554 มีแผนที่จะเปิดสาขาในสาขาธนาคารกสิกรไทยเพิ่มอีก 25 สาขา และเปิดสาขาเต็มรูปแบบอีก 2 แห่ง ทำให้บริษัทจะมีสาขารวมทั้งสิ้น 51 สาขา 
น.ส.ณัฐรินทร์ กล่าวว่า ธนาคารกสิกรไทยจะช่วยเสริมความแข็งแกร่งในการกระจายฐานลูกค้าไปยังลูกค้าธนาคาร ซึ่งมีจำนวนมาก และได้เปรียบในการบริหารต้นทุน สามารถให้บริการลูกค้าได้อย่างครบวงจร ทั้งหุ้น อนุพันธ์ ตราสารหนี้ และกองทุนรวม